khistorydata/jeongjo-sjw-relations huggingface dataset:
정조 4년 · 목
疏略曰。臣於日昨。三司合啓時事。終有所忍住不得者矣。夫伊日新發之啓。卽擧國公共之論也。凡今職處三司者。夫豈一毫異議於其間。而校理臣李儒慶之前席擧措。誠一大駭怪大變異也。當初執迷。雖緣簡通之未及見。而入侍之後。憲臣旣以啓草。遍示三司。臣亦其時同登筵。與儒慶詳覽而熟論。則可謂無復餘蘊矣。此不過始以疑畏之意。欲爲觀望之計。終不覺自歸於右袒一邊。立異合辭之科。一儒慶固不足責。而此而置之。朋邪護黨之徒。接跡而起。臣謂儒慶。亟施竄配之典宜矣。批以。李儒慶事。姑始未周思。終執迷見之致。與立異於合辭。差有間焉。而當此定人心鎭浮議之道。明示好惡。寧過無不及可矣。所請依施。
정조 4년 · 강
命小科唱榜。再明日先行。次行製述。
정조 4년 · 목
政院啓言。親臨文臣製述。以十八日退行事下敎。而伊日卽生進放榜也。生進放榜。該曹雖以權停磨鍊啓下。而權停行禮。無異親臨。承史侍衛。依例進參。鹵薄儀仗。如數排立。一日之內。兩處擧行。實多掣礙窘速之慮。請何以爲之。予曰。事勢果有相妨者。且小科唱榜。古禮行於禮曹如雜科。而 先朝始倣 皇朝禮。定以臨軒之例。則近者連以權停行禮。亦予取便之一端。再明先放榜。次行製述。以此知悉。
정조 4년 · 강
命府尹鄭志儉罷職。犯越罪人劉利定正刑。
정조 4년 · 목
備邊司啓言。卽見平安監司李徽之。兵使金相玉。義州府尹鄭志儉狀啓。則以爲。鳳城將拿送犯越罪人劉利定。詳細推問。則所供內。以咸興府居生之人。乞食本州村閭。不勝飢餒。莫適所向。昏夜涉氷渡江被捉云。而擧止乖常。語言胡亂。實是病風癲狂之人。姑爲嚴囚。以待朝家處分。不謹防禁把守將卒。亦爲嚴囚。而灣尹鄭志儉。以不善檢飭前道臣。爲先罷黜爲辭矣。犯越罪人劉利定。毋論其人之如何。旣已被捉於彼地。至有鳳城將馳通灣府之擧。而初不報達于大部云。則雖無移咨之慮。事出邊禁。關係不輕。在我國之道。只當依律文施行。罪人捧決結案。使之卽其境上正刑後狀聞。府尹不可罷職而止。拿問定罪。不謹防禁之當該把守將卒。依律勘處後狀聞之意。請分付道臣。允之。○敎曰。義州府尹。廟堂旣請拿處。事係邊禁。不容等待其緩緩赴任。新灣尹待薦望下批。不多日內辭朝事申飭。又敎曰。李儒慶配所。令次堂擧行。又敎曰。義州府尹卽爲薦望之意。言于廟堂。
정조 4년 · 강
以金勉柱爲義州府尹。備薦也。
정조 4년 · 강
有政。吏曹判書金鍾秀進。
정조 4년 · 목
敎曰。寧邊不但地大民殷。亦屬關防。本府使某差之代。勿拘文武間差之格。另加擇人。通融備擬。又敎曰。同春秋徐有慶見職。有與本兼相妨者。許遞。其代今日政差出。以兪彥鎬爲吏曹參判。李敬養爲參議。蔡濟恭爲知經筵。鄭景瑞爲知義禁。宋文載爲戶曹參判。嚴思晚爲安城郡守。徐命珪爲積城縣監。趙鼎鎭爲副校理。兪彥鎬爲同春秋。宋載經爲寧邊府使。
정조 4년 · 강
命館錄斯速擧行。
정조 4년 · 목
敎曰。朝聞吏判轉稟政院者。玉堂官無擬望之人。未免儲窠云。雖是事勢所拘。亦可謂前所未聞。不可無變通之道。館錄斯速擧行。玉堂長官及東壁。皆令明日政。以在京無故人差出。
정조 4년 · 강
命校理李儒慶。削去仕版。
정조 4년 · 목
因義禁府李儒慶發配草記。敎以。昨從堂疏之請。實出明好惡之意。不如是。則如李儒慶者。無懲戢之道也。然與不參合辭。立異公議有異。伊日上疏後。姑未出脚。則更觀終條理。不害爲寬大之典。且予每於儒慶。以乃舅之甥。非罔赦。則不欲終棄也。後復有礙眼之事。其所嚴處。奚止於是。此乃非爲其人。當此調劑之日。俾如儒慶之類。知予所惡。感予所惜之心也。此草記特爲分揀。校理李儒慶。姑先削去仕版。
정조 4년 · 강
改差旌善郡守徐命瑞。
정조 4년 · 목
吏曹。以命瑞年滿七十。啓請改差也。
정조 4년 · 목
以趙時偉爲副應敎。尹尙東爲校理。金夏材爲副提學。羅烈爲童蒙敎官。金履修爲 恭陵參奉。烈以下。竝初仕也。鄭日煥爲旌善郡守。
정조 4년 · 강
命關白儲嗣之告訃。依癸亥舊例擧行。
정조 4년 · 목
備局啓言。東萊府使李致中狀啓以爲。告訃差倭許接與否。有令廟堂稟處之請。而別差倭之出送。雖云約條之外。以關白儲嗣之告訃。在癸亥有已許之例。依舊例擧行之意。請分付該府該曹。允之。
정조 4년 · 강
命義州府尹金勉柱。明日辭朝。
정조 4년 · 목
敎曰。前灣尹旣有拿命。紀綱所在。不可遲滯。府尹金勉柱。其令明日辭朝。
정조 4년 · 강
大司憲權噵疏陳病狀。仍乞休致。賜批。
정조 4년 · 목
疏略曰。夫三字美銜也。許休殊恩也。如臣賤陋。何敢妄干。而情之所迫。猥陳微懇。乃於千萬意外。纔除京兆。旋移長憲。驚悚之至。益無所措。臣曾忝是職。自速大戾。自此臺垣。便成鐵限。惟其病情。實有所萬不獲己者。臣之貞疾。勢同弩末矣。以臣情勢。不宜贅及。而事在懲討。略此附陳。前後三司所請。所答不過不允。如是玩愒。尙何望亂賊之知懼。王綱之不墜也哉。臣謂竝從今日三司之請。請以伸王章焉。批以。言懇至此。非不欲從施。奈此位著之乏人何哉。疏末附陳事。不知者以去月初八處分。謂予以可已不已耶。又謂予以不承權輿耶。輿情由是而或未靜奠耶。公議由是而或未純同耶。予之所大懼者在此。豈予之擧措。猶有所未盡得宜耶。否則胡無斂手之承宗。輿疾之韓弘乎。然此非獨爲卿言也。卿其勿辭。
정조 4년 · 목
敎曰。三司近有合啓之故。逐日臺廳。晨入暮歸。無異夙夜之任。非耆社之臣所能强策者。且有自來情勢。大司憲權噵許遞。
정조 4년 · 강
御春塘臺。行生進放榜及文臣製述。讀劵官李溵蔡濟恭李鎭衡。對讀官金文淳任希簡李在學朴祐源。
정조 4년 · 목
具翼善冠袞龍袍。自內詣春塘臺陞座。放榜訖。予曰。生進一等人。使之入侍。○生員李厚延尹星鎭李寅采梁顯發韓用德。進士鄭可容宋祥濬金鍒李儒壽郭守健。以次進前。予命厚延誦科作。餘皆以次下詢年齒居住。卽命退。予曰。判府事率其子入侍事。注書出傳。興鎭承命出來。判府事鄭弘淳。進士鄭東敎召入進前。予曰。卿有獨子。而能見科慶。可謂奇矣。而見其容狀。克肖乃父。亦可嘉也。今日問安班。卿則勿參。而率子出去。予命製述試官。催促行禮訖。○以擬唐群臣賀宣慰魏博之日。軍士受賜。歡聲如雷。兗鄆使者相顧失色爲表題。以不渡烏江爲論題。○予曰。試官待收劵後入來。○少頃還內。
정조 4년 · 강
行文臣製述科次于誠正閣。
정조 4년 · 목
敎曰。文臣製述論三上李家煥。間三次居首。依續典右職承傳。表居首以下賞典。竝自政院考例捧傳旨。濟恭曰。南漢留營別將。自守禦營備三望狀聞。今月初四日已爲啓下。而臣曹則全然不知。未能出付政事矣。日前守禦使。以下批之尙今遲滯。有所移文。故査實其委折。則本曹書吏之待令政院者。閪失其狀聞。匿不來告云。事極驚駭。該吏已爲自法司嚴治。而其末望見擬者。移除外任。不可循例擬入。故敢達。予曰。令守禦使改望狀聞。
정조 4년 · 강
施御營大將李邦一不敍之典。
정조 4년 · 목
敎曰。已於向時。本營駭怪之事。欲提飭而未果矣。至於今日。又有萬萬駭然者。禁閽咫尺之地。宮墻頹圮。若是夥然。而晩始把守。視若不干涉者然。重宿衛之意。果安在哉。不可尋常處之。御營大將李邦一。亟施不敍之典。以礪他營門。又敎曰。御營大將薦望前單入之。
정조 4년 · 강
以徐有寧爲摠戎使。
정조 4년 · 목
敎曰。於此宰臣。豈可不用 先朝慶恩家例乎。且屬近而無故之家。又莫如此宰臣家。合示倚重之意。右尹徐有寧爲摠戎使。仍敎曰。新除授摠戎使徐有寧。斯遠乘馹上來。
정조 4년 · 목
因備局應辦別單。敎以。此則雖已釐正。而此外貢人進排之際。弊端比前倍蓰。討食之事。非但下隸然也。官員之在試院者。往往有此等瑣 謗。鞭朴扑狼藉。誅求不一。萬萬寒心。況在 先朝。原節目詳定時。飭禁果何如。且今大比在卽。不可不別樣申飭。以此自本司除尋常。另加防戢。期於無弊。從後復踵前習。試官難免嚴處。貢市堂上亦當以不察論勘。傡卽知悉。仍令添入科擧節目。以除貢人之瘼。
정조 4년 · 강
以李柱國爲御營大將。前望也。
정조 4년 · 강
刑曹判書具善復上疏自列。賜批。
정조 4년 · 목
疏略曰。再昨監試一所。移關本曹。而捉送朴林秀鄭栢兩人。使之査治換名代人之罪。而科場事體。極爲嚴重。卽令囚禁査問。則以槐山居朴韶和之名代入云。故刻期發差。多般譏捕於城內。一邊發關於該道。待其就捕。行將究覈矣。今朝自試所捉去書吏。責加稽緩。嚴加杖治。屢次往復。不諒委折。又爲執吏嚴杖。自臣曹窺捕之際。其爲遲滯。勢所不免。何不少待究竟。而相督至此耶。臣雖靺韓。職是司寇。而公座送言。不少恕究。臣將何顏面冒據職次乎。亟 命鐫改焉。批以。斯速跟捕。査實以聞。卿其勿辭行公。
정조 4년 · 강
平安監司鄭尙淳疏辭新除藩任。賜例批。
정조 4년 · 강
戶曹參判宋文載上疏乞休致。賜批。
정조 4년 · 목
疏略曰。臣之癃廢。不堪職事之狀。聖鑑之所俯燭也。苟可以一分裨蓋於國家。則臣何敢隨人效顰。以爲乞休之計。而虛縻朝籍。徒竊國廩。尋常班行。亦不得隨參。如是而尙可從仕乎。伏乞聖明。特許依例休致焉。批以。所辭有難經許。勿辭行公。
정조 4년 · 강
開城留守金魯鎭上疏請往省先壠。賜批許之。
정조 4년 · 강
奉敎徐龍輔陳疏乞遞春秋兼銜。賜批許之。
정조 4년 · 목
龍輔與都承旨有慶。有叔侄應避之嫌也。
정조 4년 · 강
副提學金夏材上疏辭職。賜例批。
정조 4년 · 강
吏曹判書金鍾秀。工曹參判沈墢。義州府尹金勉柱。持平權以綱。安城郡守嚴思晚等聯疏自列。賜批。
정조 4년 · 목
聯疏略曰。臣等於試院事。有不得不上聞者。今此生進覆試。初場開場日。朴林秀爲名人。代佩初試入格儒生朴韶和號牌。纔入外門。自禁亂所。打點講册。詰問之際。綻露被捉云。故臣等相議後。使禁亂所移送刑曹。以爲鉤覈上聞之地矣。自試所直爲草記。非不知有近例。而試官之職。只管考試一事。其外犯科之類。皆自禁亂所隨現。移送刑曹。則自刑曹査出草記。故例則然。故意謂移送之後。卽當査出草記矣。今至多日。尙無結末。致令莫重査事。一向遷延。不勝惶悚。批以。方命攸司。斯速覈處。卿等勿辭。
정조 4년 · 강
命試場換名人。今日開坐。依律決折。
정조 4년 · 목
敎曰。判堂旣承疏批。此非更引之事。且況滯囚可悶。監試場中換名人未跟 捕者外。應問諸人。今日開坐。以爲依律決折之地事。分付。
정조 4년 · 강
行館錄。副提學金夏材。副應敎趙時偉。副校理金履禧趙鼎鎭。修撰徐有成。副修撰尹行元沈樂洙。
정조 4년 · 목
六點李思祚李時秀李宗燮李兢淵徐鼎修林道浩以上取六人。
정조 4년 · 강
御誠正閣。行晝講。同知事金鍾秀。特進官金履素。玉堂趙鼎鎭沈樂洙。承旨蔡弘履。持平姜★(亻+寅)柳協基。假注書曺允大。記事官李健[★(王+建):I-PERSON]徐龍輔。凝善君燨。副護軍金光運。
정조 4년 · 목
以鄭昌聖爲大司憲。金文淳爲大司諫。林濟遠爲校理。金宇鎭爲修撰。李福源爲右參贊。宋文載爲同春秋。權必稱爲坡州牧使。鄭采[來:I-PERSON]鼎爲山淸縣監。
정조 4년 · 강
命金漢耆竄配傳旨勿施。其子相當窠調用。
정조 4년 · 목
因竄配傳旨。敎曰。此人之無所犯。世孰不知。所謂柳惠之不幸。爲人準備語也。況今 慈殿患候。日蓋沈篤。凡所以慰悅 慈心之道。固當靡不用極。而此人有可恕之情者如彼。有可宥之義者如此。旣從臺啓。以謝公議。則參量於竄配之典法。無不可之理。此啓旣停之後。此人在罪中。雖不敢出入承 候。自此人之子。如有官職。則時或起居於慈殿。豈非慰 慈心之一道乎。此傳旨姑爲勿施。使公法有所伸。而私恩有所施也。又敎曰。朝者傳敎已眎 予意。顧今 慈候沈篤。憂遑度日。苟有一分慰 慈心之道。何事不爲。且此無甚關於義理。不妨於隄防。思之已熟矣。金漢耆子。有已經初仕者。今日政相當窠調用。使之時承起居於 慈殿。如無己經職人。則其中勝冠者。亦令該曹。口傳付軍職。冠帶常仕。使之進謁。雖以渠之處義言之。論以大義。惠跖之間。猶宜不顧。況導與敦之地處乎。以此意分付。大抵此敎。慰 慈心嚴隄防之道。兩行不悖也。因此而覬覦之徒。妄啓僥倖之心。則此豈細故也。適足爲亂世道之一端。仍令在廷之臣。知予本意。無陷大辜。
정조 4년 · 강
吏曹判書金鍾秀陳疏。請廵審之路歷覲。賜批許之。
정조 4년 · 강
持平姜★(亻+寅)疏請臺啓施行。賜批。
정조 4년 · 목
疏略曰。削黜罪人金漢耆竄配傳旨。有姑爲勿施之命。縷縷辭敎。亶出於仰慰 慈聖之至意。臣實盛歎。而第此啓多年爭執。今始蒙允。草記纔入。旋命勿施。聖心固知有在。而公議安得以少伸乎。一依臺啓所允而施行焉。批以。本事之旣允旋收。一則伸公議。二則慰 慈心。固知處分之似或顚倒。而裁酌者存焉。然在言責者。亦豈無是言也。隨事陳勉。予庸嘉乃。
정조 4년 · 강
命來三月初六日。 皇壇省牲器。當躬行。
정조 4년 · 강
召見吏判金鍾秀于誠正閣。
정조 4년 · 목
予謂鍾秀曰。俄以金漢耆事。有所傳敎矣。卿見之乎鍾秀曰。臣果伏見。而威惠實是兩盡矣。予曰。卿言善矣。此卽時措之義。提防亦不必由此而弛矣。以此房內事言之。冬則障以障子。夏則撤去。此乃時措之義。若冬而撤去。不防風寒。夏則障置。不能納涼。則豈可曰時措乎。鍾秀曰。聖敎至當矣。敎曰。俄者敎以金漢耆子侄中。使兵批付軍職矣。何尙不擧行乎。卽爲催促。其子侄中勝冠者。名字及居住處知入。還奏曰。金漢耆子名龍柱。時在廣州馬峴地云矣。予曰。惟此一事。差可可以慰 慈心矣。敎曰。錢文四百貫。木五同。入于 惠慶宮。
정조 4년 · 강
放廣倉主簿邊得翰。成均博士金文瑞等。
정조 4년 · 목
義禁府啓言。得翰文瑞及學正金瀍。學錄李錫源。中學訓噵[導:I-POSITION]金致泳。副司果韓光近曺遠振等。文臣製述時。入庭不作。稱病不進。各笞五十收贖。請解見任別敍。敎以。竝分揀放送。
정조 4년 · 강
遣承旨。詣 先農壇奉審摘奸。
정조 4년 · 목
先農壇節祭在明日也。
정조 4년 · 강
命文臣製述。十六日爲之。
정조 4년 · 강
召見承旨徐有防于誠正閣。
정조 4년 · 목
予曰。祝文紙數張持入。仍命有防。書 孝徽宮別茶禮祭文草。
정조 4년 · 강
詣 孝徽宮。行書茶禮。
정조 4년 · 목
加頭冕具毿袍。就版位奠酌訖。有防讀奏祝文。予跪哭。在位諸臣亦俯伏哭。禮畢。降版位。入大內。
정조 4년 · 강
李集斗單付檢閱。
정조 4년 · 목
予曰。奉審乎。祐源曰。奉審則無頉矣。予命讀先農壇祭物單子。召直閣金字鎭進前。予曰。册題目幾何書之乎。字鎭曰。朴齊家書之。而精不如寫字官矣。予曰。日寒稍解乎。祐源曰然矣。
정조 4년 · 강
遞差獻納趙鎭衡。
정조 4년 · 목
下諭後。過限不來也。
정조 4년 · 강
重推江原監司具㢞。拿處前牧使尹塾。
정조 4년 · 목
敎曰。觀此江原監司具㢞査啓。無論千株百株。該院木物準數與否。元無關於本事。藉令該院。減數斫取。私斫有無。亦無關於本事。則本道査啓。旣不明言私斫與添載。但以不足於原數。只憑査官之報。草草論啓。如許査啓。前所罕見。該監司從重推考。臺疏。旣提驪州官執捉焚燒之事。則言者之言。不可不一問於該守令。以爲覈處之道。前牧使尹塾拿處。回鑾後捧傳旨。
정조 4년 · 강
行晝講及次對于誠正閣。知事蔡濟恭。特進官金履素。承旨金魯淳。玉堂金履禧沈樂洙。安川君烓。副護軍申大顯。
정조 4년 · 목
講論語。○予曰。洪樂仁之子若闋服。則亦當用此例矣。禮判洪樂性曰。 永祐園莎草枯損處。方報來矣。當爲奉審。而自前各 園上莎草與修改時。只本曹堂郞進去。而 景慕宮凡係儀節。旣亞於太廟。則 本園奉審修改之節。恐不宜援用他園例矣。何以爲之。予曰。依陵例爲之。定式施行。領議政金尙喆曰。館錄已成。而大提學徐有[命:I-PERSON]膺。旣有情勢。似難强迫。堂錄何以爲之乎。予曰。弘文提學亦可爲之。尙喆曰。吏曹判書亦出去。似難擧行。予曰。玉堂苟艱。不可不速行。吏判則可郞入來。而參議似難等待。仍敎曰。本館錄旣成。堂錄使之斯速擧行。尙喆曰。近年每値凶歉。國儲蕩然。昨年幸得豐稔。今則各倉充滿。大抵錢貨之於國家。飢不得食。寒不得衣。雖無之。猶可聊賴。而至於穀包。則生民之命係焉。今使各該司。不得發賣。惟務積儲之道。則前頭之救活民命必大矣。予曰。當折衷爲之。勿出擧條。尙喆曰。出擧條。使庶民擧知朝家恤民之意。則似好矣。予曰。不必如此。姑勿頒布。
정조 4년 · 강
王大妃殿進御理中丸本方中。去胡椒。加砂仁。半劑命製入。榻敎也。
정조 4년 · 강
命入直禁軍軍裝。勿爲逢點。
정조 4년 · 목
兵曹判書蔡濟恭啓言。春秋戎器點考時。入直禁軍之一體逢點。古例則然。而莫重宿衛。空番出外。事係重大。此不過軍裝點考。則入直雖不出來。器械自可點閱。今後則兩次點考之時。入直軍勿爲逢點。使其家人持軍裝戰馬。待令於開坐之所。似合便宜。故敢達。從之。
정조 4년 · 강
遞黃海兵使具以謙。
정조 4년 · 목
領議政金尙喆曰。黃海兵使具以謙。母病不輕云。勢難强迫。合有變通之道。何以爲之。敎以。黃兵許遞。其代口傳差出。
정조 4년 · 강
遞吏曹參議李敬養。
정조 4년 · 목
敎曰。銓曹無人。三堂皆在外。況今堂錄有命。其中參議有難等待待其交龜。吏曹參議李敬養許遞。未差之代。以在京無故人。卽爲擬薦之意。分付廟堂。
정조 4년 · 강
以朴祐源爲吏曹參議。備薦也。柳鎭夏爲黃海兵使。口傳也。
정조 4년 · 강
命副司直李柱國上疏給之。
정조 4년 · 목
疏略曰。臣伏承御將移授之旨。驚懼難安之意。備陳一疏。恭俟處分。而今臣之內從兄臣具善復。尙帶訓局。則內外兄弟。分秉戎柄。私心惶懼。已無可言。國體之苟簡。當復如何。不避猥越。更申前懇。伏乞許解臣御營之任。○敎曰。昨秋卸 免。非直至親竝摠兩局之故。兼因他事而然。則到今乏人之時。執此爲言。得無大不可乎。況武將處義自別。豈容如是支蔓爲辭。御營大將李柱國上疏給之。卽爲牌招。使之同參賓對。事仍令申飭
정조 4년 · 강
副修撰尹行元陳疏乞郡。批令該曹稟處。
정조 4년 · 강
大司憲鄭昌聖上疏請亟賜允從。賜批。
정조 4년 · 목
疏略曰。臣旣不敢以臺閣自居。則凡係言議。固非臣之所敢與。而竊附輿人之誦。敢此尾陳。舊逆未討。大論新發。國是攸同。輿憤共切。而臺臣之印傳。已成故事。聖批之靳允。大咈物情。國法將何以伸。世道將何以靖乎。伏願亟賜允從焉。批以。尾陳事。不知卿之指何事之爲可從。故不强答也。
정조 4년 · 강
召見奉審承旨徐有防及禮參李鎭衡于誠正閣。
정조 4년 · 목
予問鎭衡曰。 園上莎草枯損處何如。鎭衡曰。略有枯損。而不至大叚矣。予曰。玉堂肅謝前。各門勿爲下鑰。
정조 4년 · 강
推刑曹判書具善復。
정조 4년 · 목
政院啓言。今此照律啓目中。春川府使李東馨。以功議竝無懸錄。而考見本道粘關。則該府使以達城尉異姓六代孫報來矣。照律文字。所當審愼。而初不致詳於原關。泛以竝無付標者。大是不察。其在事體。不可無警。當該堂上請推考。從之。
정조 4년 · 강
命罪人張漢福等。更加嚴刑。
정조 4년 · 목
刑曹啓言。罪人漢福及印殷復崔廷喆李光點白占卜。竝更加嚴刑。請期於取服。從之。又啓言。罪人金龍河請更加嚴刑。敎以。此所謂故犯之又故犯。承款之後。又復變辭。尙今抵賴者。萬萬凶獰。各別嚴刑。期於輸款。又啓言。朴㵛金廷周安七金。更加嚴刑。請期於取服。從之。
정조 4년 · 강
判下朴啓賢等山訟査啓。
정조 4년 · 목
因幼學朴繼賢山訟査啓。敎以。啓下漢城府。而特敎行査。事體自別。則尹哥之送侄替訟。極涉無嚴。自本道尹顯東從重勘處後。使之狀聞。又因吳光玧山訟査啓。敎以。雖未知訟理曲直。山地遠近之如何。而以庶人無步數之文論之。遠至二百餘步。其間果無砂角乎。且以龍虎內勿許入葬之文觀之。査官所報。旣曰互爲龍虎云。則元隻吳山之龍。卽元告崔哥之虎。執以究之吳哥耳。亦必欲掘移。有何別般所見。驟看此査啓。則可謂不成說。若非訟理之辭。不明白而然。則必是山地之說。有私意而然也。以此以彼。不可無罪。該査官。令該府拿問處之。卿亦難免不能照檢之失。若此不已。哀此小民之塜。其將盡爲士夫而掘移乎。此査啓。別定剛明官。除尋常公決。更爲狀問。此等事雖非懸空料度者。而反復閱視。吳之弱。不能當崔哥之强。而且其査官之說。極爲窘遁。此訟立落。不在多卞。更査時。十分惕念擧行。此乃懲一勵百之意。或有循私之弊。當隨現嚴繩。以此竝爲知悉。
정조 4년 · 강
王大妃殿進御羅蔘二錢重粟米飮一貼。命煎入搨敎也。
정조 4년 · 강
遞吏曹參判兪彥鎬。弘文提學洪樂命。以鄭民始爲吏曹參判。黃景源爲弘文提學。
정조 4년 · 목
敎曰。館官之苟簡。莫若近日。堂錄不可不從速爲之。而亞銓上來。雖有促敎。以彼情理。勢難無端離捨。吏曹參判兪彥鎬。今姑許遞。前望單子入之。使之同參會圈。又敎曰。在外弘文提學許遞。前望單子入之。又敎曰。吏曹兩堂。今旣備員。堂錄今明間擧行事。言子都堂。
정조 4년 · 강
王大妃殿下諺敎子大臣。
정조 4년 · 목
王大妃殿諺敎曰。四百年 宗社之依托。惟在主上一身。春秋漸盛。已至多年。而尙未嗣續之慶。不但未亡人情私。不勝焦而已。一國臣民顒望之心。所同然也。 祖宗在天陟降之靈。其所企待。尤當何如。未亡人雖不干涉於朝廷之事。而至於廣儲嗣之道。所望之心。晝夜懇切之中。予病卽奇疾也。目下所見。實有時日之慮。萬一趑趄以過。而終至於倉恨之境。則豈特未亡人之不幸。主上聖心。亦當如何哉。再昨夏之擧惜。上年五月以後。則若一夢焉。罔措中坤殿患候。非可以藥治之症。而斷望於產育。卽宮中上下老少之所共知。未亡人否德。雖見識不足。若有一分以人力療治之道。則何爲而更發如此之言於卿等乎。朝廷之間。不知裏面者。似或以爲病患。豈不能療治云云。此則猶是不知之言。未亡人雖不肖無似。何忍於主上壼內之事。爲此歇後之思乎。 先大王在宥之時。猶不能容力於其間。而一任之。則症勢之不言中深重。可以推知。今日臣子。若不以未亡人之言爲虛。則惟當只知患候之不可療治。而惟有痛迫之心可也。症候之如此如此。大體再昨年諺敎中。略略眎之。今不必更言矣。千萬不得已。而更以廣儲嗣三字。付諸卿等。主上則猶有持難於復爲此擧。故前後懇勸。不知幾次。而誠淺之故。至今相持矣。今則予病十分危重。萬一復事遲徊。則竊恐予之不得見矣。卿等須思 宗社有大慶之道焉。○政院啓言。王大妃殿以諺書下本院。傳于大臣 下敎矣。以此言送大臣。
정조 4년 · 강
御誠正閣行晝講。召見時原任大臣及禮堂輪對。官知事黃景源特進官李鎭衡。承旨金尙集。玉堂金履禧徐有成。安昌君燝。領議政金尙喆。左議政李溵。領府事徐命善。判府事鄭弘淳。禮曹參判李鎭衡。
정조 4년 · 목
講論語。○請對也。○尙喆曰。俄者臣等伏見 王大妃殿諺敎下政院者則若曰。主上嗣續之望。當在於坤殿。而但坤殿患候深重。本非醫治可瘳之症。則嗣續一節。無復可望。此是 宗社大計。無爲遷延之歸爲 敎。臣等奉讀以還。不覺惶汗之浹背。敢此翻謄以進。而竊伏惟念。 宗社之托。只在於殿下一身上。而坤殿患候。旣已如此。儲嗣之道。今無可望。則殿下亦豈不思其善處之道乎。溵命善弘淳樂性鎭衡。亦一時起伏曰。此實 宗社大計。今國家之事。孰有大於此者乎。伏願殿下。深思善處之道焉。予曰。善處之道將奈何。尙喆曰。依諺敎可以擇嬪矣。予曰。昨年以後。此心頓絕。前旣見敗。今豈更擧。雖欲爲之。有靦面目矣。尙喆曰。殿下豈發此敎乎。若以殿下一身上論之。殿下雖欲勿爲。猶或可也。而至於 宗社大計所重有在。豈因昨年一時之不幸。而遽停大計乎。坤殿患候。前頭若有差勝之時。則亦或有螽斯之慶。而目今儲嗣。一日爲急。 先大王在天之靈。亦豈不爲殿下㦖然乎。予曰。予亦非不知此。而但更爲此擧。實是重難矣。尙喆曰。 宗社爲重。今日欲承上敎矣。諸臣起伏更請。予命讀諺敎。有防進讀。予曰。 慈敎如此。予亦非謂不然。而但更爲此擧。豈不重難乎。尙喆曰。此非殿下之樂爲者也。臣等豈不知聖意。而 宗社大計。寔在於此。伏望三思焉。予曰。 慈敎懇惻。不可不勉承。予曰。 慈殿患候。日益沈綿。 諺敎草置已久。亦每每强勸於予。而尙不敢承 命矣。大抵患候。卽今則非但一日之內。粒米不進。至於蔘劑。亦自難下。予心豈不焦迫乎。諸臣起伏曰。極爲焦迫矣。
정조 4년 · 강
遞漢城判尹權噵。
정조 4년 · 목
左議政李溵啓言。方有擧行事。漢城判尹權噵許遞。請政官牌招。開政差出。從之。
정조 4년 · 목
敎曰。敬遵 慈敎。該曹知悉。又敎曰。自十六歲至十八歲捧單。○禮曹啓言。揀擇事命下矣。吉日推擇。則初揀擇今二月二十六日。再揀擇同月二十八日。三揀擇同月三十日爲吉云。請以此日擧行。允之。
정조 4년 · 강
差下嘉禮廳堂上洪樂性李鎭衡李亨逵。口傅也。
정조 4년 · 강
以鄭昌順爲大司憲。前望也。
정조 4년 · 강
有政。吏曹參議朴祐源進。
정조 4년 · 목
敎曰。試官進去及在外漢城府堂上許遞。今日政差出。又敎曰。番次苟艱。試所進去騎堂玉堂許遞。今日政差出。敎曰。違牌臺諫竝許遞。今日政差出。○以尹得孚爲正言。趙重晦爲判尹。金履素爲大司成。李亨逵爲禮曹參議。徐鼎修爲副校理。李時秀爲校理。李萬恢爲兵曹參判。南柱老爲兵曹參議。尹勉升爲兵曹參知。鄭昌聖爲左尹副摠管。
정조 4년 · 강
刑曹判書具善復疏陳時務。賜批。
정조 4년 · 목
疏略曰。臣聞古者民有恒業。各勤其務。踰越夷威之弊寡矣。近來名分大壞。凡民之稍有財產者。妄圖科宦而破家者有之。濫陞資級而抵罪者有之。遊衣遊食。民生困瘁。臣謂使各道帥臣。講究其定名分實軍伍之策。上于廟堂。以備裁擇焉。且懒農之類。流入都下。或賈或商。其類甚多。無家無賴。飢寒切膚。則豈不爲窮且盜乎。申飭各道。務令安集。且念我國。壬丙以來。忠臣義士之捐軀殉節。不爲不多。而每下特敎。多不擧行。今宜採訪其戰亡人子孫。一一錄用焉。國之大事。在於戎政。而事係變通。勢難亟擧。則莫如減束伍之雜役。厚兵馬之資保。以紓目下之困焉。戰船。將以備水帥之用也。船在陸地。日以汚朽敗。其何以浮船出港。以爲應敵乎。宜令各道。董飭邑鎭。漸次掘浦。則數年之間。船舶可以復古矣。近年以來。馬貢率皆孱弱。不合戰馬。臣謂濟州封進中。許封雌馬。與北巿取種馬。限數百匹。牧養字產。則十年之內。必有藩蕃庶之效矣。軍器之凋弊。臣於年前疏陳。而嚴飭軍門。節損蓄財。以備急時之用焉。軍餉代納。本有朝禁。一切嚴防。斷不可已也。陞戶之法。其規甚美。而紀綱解弛。行賂鄕色。百計頉免。另飭六道。別擇上送。煮硝之炭。皆出楊根等邑。而士夫與土豪。犯葬廣占。使不得措手。以是木炭漸縮。令備局發關嚴飭焉。批以。卿之疏。非直意在無隱。從而言多有理。深爲卿嘉。乃第一件二件四件五件事。時瘼中痼瘼。而卿能說其瘼救其瘼。如是齗齗。亟令廟堂。論理稟處。第三件亦令兩銓。隨見聞量才錄用。六件事。予則每以爲緩急有恃。係此一節。不可無別樣董勵之擧。此後嚴加申飭。而駑駘蹇劣之弊。又復如前。則牧吏之不職者。卿其草記勘罪。第七件事。曾與領府事有言說者。而亦可謂實政。大臣方帶本寺。合行事宜。使之書一覆奏。第八件九件事。守法不撓之方。先從經營始宜矣。他軍門。以此意自備局申禁嚴防。第十件十一件事。竝依卿言施行。
정조 4년 · 강
吏曹參議朴祐源上疏辭職。賜批。
정조 4년 · 목
疏略曰。臣三授佐貳。恩榮逈絕。職名聯翩。每自循省。迺者三銓新命。忽辱於夢寐之外。若以霋時副急之出。因仍蹲冒。不知所以自處。則臣心惶忸。固不足言。而官方之玷辱。非細故也。特刊臣僥冒之職。以重公器焉。批以。從速察職。
정조 4년 · 강
召見承旨徐有防於誠正閣。
정조 4년 · 강
命訓鍊大將具善復。大鹿皮一令閤外親受。
정조 4년 · 목
敎曰。近者百僚頹惰。庶務叢脞。官無相規之事。工無執藝之諫。在文臣尙然。安望武臣之不然。而觀此疏辭。條陳所見。設弊救瘼之際。盛論至此。予甚嘉尙。曾謂此將臣之不能辦此。今兹之事。豈非所激感處乎。宜示褒賞之典。以寓采言之意。訓鍊大將具善復。特賜大鹿皮一令。使之閤外親受。
정조 4년 · 강
遞大提學徐命膺。
정조 4년 · 목
敎曰。昨於賓筵。旣有大臣所奏。處義實難强迫。大提學徐命膺。今姑許遞。
정조 4년 · 강
行都堂錄。領議政金尙喆。左議政李溵。左參贊弘文提學黃景源。吏曹參判鄭民始。參議朴祐源。
정조 4년 · 목
五點姜彛正李鼎運李時秀李兢淵徐鼎修林錫喆。以上取六人。
정조 4년 · 강
王大妃殿進御人蔘一錢重粟米飮一貼。命更爲煎入。榻敎也。
정조 4년 · 강
命三揀擇。以三月初九日擧行。
정조 4년 · 목
敎曰。三揀擇吉日。更爲擇入。○禮曹啓言。三揀擇吉日。更爲擇入事命下矣。令日官推擇。則來三月初九日爲吉云。請以此日擧行允之。
정조 4년 · 강
召見時原任大臣于誠正閣。領議政金尙喆。左議政李溵。領府事徐命善。判府事鄭弘淳。
정조 4년 · 목
予曰。再昨年。則援據 皇朝典禮。用皇貴妃例。不用皇妃例。而雖因 慈敎。黽勉承奉。今番則不必如是。參考有品嬪媛例爲之。令該曹知悉。節目間擧行事。登對時稟處。尙喆曰。初揀擇只隔。臣等區區欣忭之忱。不可盡達矣。予曰。初揀擇後。凡百擧行。自當依例爲之。而日子不遠。郞廳今日差下好矣。尙喆曰。聞禮曹之言。則今番都廳欲以沈豊之啓下。而方在外任。故不得爲之云矣。予曰。初揀擇只隔數日。伊後則都監凡事。必按例擧行。日子果不促急耶。樂性曰。別無窘急之慮矣。
정조 4년 · 강
命戶禮判兼帶史局及經筵之任。竝許遞。沈豊之外任改差。
정조 4년 · 목
左議政李溵啓言。戶禮判多有擧行之事。兼帶史局及經筵。亦竝姑許遞。從之。又啓言。沈豊之外任改差。嘉禮廳郞廳請差下。從之。
정조 4년 · 강
有政。吏曹參判鄭民始進。
정조 4년 · 목
敎曰。方有監煎事。提調旣帶禮堂。勢難竝察。禮曹判書洪樂性兼帶藥院提調許遞。今日政差出。又敎曰。政官牌招開政。守令有闕之代差出。○以兪彥鎬爲刑曹參判。洪秀輔爲漢城右尹。孫相龍爲金海府使。丁載遠爲醴泉郡守。金鍾秀爲藥房提調。
정조 4년 · 강
戶曹判書金華鎭疏辭試役。賜批。
정조 4년 · 목
疏略曰。臣望八偏母。素抱貞疾。寧日恒少。雖不得不强抑供職。至入試院。將不知費了幾日。則實無以久違病側。兹敢冒瀆。特垂矜諒。以伸人子至情焉。批以。試望旣下。卿其勿辭。
정조 4년 · 강
命金龍柱另加申飭。使之承候。
정조 4년 · 목
敎曰。金龍柱承候於 慈殿事。下敎已久。而稱以有病。迄不上來。旣引王氏事。丁寧下敎。則揆以分義。焉敢如是。自畿營另加申飭。使之承候。見今日勢已晚。明朝入來事分付。若此之後。又復稱托。則實有同浴之嫌。又近含汚之懼。亦令以此嚴飭。
정조 4년 · 강
分揀假注書曺允大禁推。
정조 4년 · 목
敎曰。當該注書禁推。○因禁推傳旨。敎以。生疏之致。分揀。
정조 4년 · 강
王大妃殿進御人蔘二錢重粟米飮一貼。命依前煎入。
정조 4년 · 강
飭求索廛人之弊。
정조 4년 · 목
敎曰。今番縀綾所用處。皆以紬綿代用之意。已令自內如是措處。或不有此禁。宮屬憑藉嘉禮。求索外上於廛人之弊。以此須分付。俾無此等之弊。如是而如有犯用者。自本司草記以聞。
정조 4년 · 강
命訓將具善復。兼察摠戎使。
정조 4년 · 목
敎曰。守摠兩營。非特敎。雖無兼察之例。見今兩營之帥。俱皆在外。守禦使則以本營事出去。卽當上來。而至於摠帥上來之期。姑爲杳然。催促上來之意分付。上來間訓將兼察事。牌招聽傳敎。
정조 4년 · 목
予曰。今番嘉禮。務從節儉者。恐有貽弊於貢巿。故俄以傳敎申飭。而難保其一毫無弊也。有防曰。俄者下敎。非但爲服餙之儉約。亦出於爲民之聖意。孰不欽誦而仰體乎。
정조 4년 · 강
判尹趙重晦疏陳病狀。乞休退。賜批。
정조 4년 · 목
批以。卿其勿辭。調理行公。
정조 4년 · 강
召見時原任大臣以下于誠正閣。領議政金尙喆。左議政李溵。領府事徐命善。判府事鄭弘淳。戶曹判書金華鎭。尙衣提調鄭民始。
정조 4년 · 목
予曰。繕工提調誰也。華鎭曰。臣方兼帶矣。予曰。嘉禮時所入原數之多小何如云耶。華鎭曰。姑未籌的。應入未知如何。而蓋比前差減矣。予曰。自戶兵曹輸送內需司之物。錢爲三千緡。木爲十同。似可堪用矣。華鎭曰。今番嘉禮時。聖意務從儉約。綾縀所入處。皆以紬綿代用。故物力比前例。可謂半減矣。予曰。髢髮十丹若貿入。則自戶曹準析本價爲幾許耶。華鎭曰。未及的知矣。予曰。十丹本價。輸送龍銅[洞:I-OFFICE]宮。黑帶角筩亦竝送也。華鎭曰。香坐兒。或有自尙方造用之例。或自排設房造用之例。今番則請何以爲之。予曰。依例造之。至於衣服內供之屬。欲自內爲之。戶曹則不爲磨鍊可也。予曰。轎子旣有前件。不必改造。而前件旣是渝色。亦多傷破。一件新造似好矣。
정조 4년 · 강
命本院諸郞廳。一竝他官換差。
정조 4년 · 목
尙衣提調鄭民始啓言。本院多有擧行之事。而郞廳或年老或生疏。合有變通之道。奉命外諸郞廳。請一竝他官換差。從之。
정조 4년 · 강
命揀擇單子。自十五歲至十九歲加捧。
정조 4년 · 목
領議政金尙喆啓言。揀擇單子。數旣甚少。自十五歲至十九歲加捧之意。請分付。從之。又啓言。初揀擇日子。以二十八日退定。再揀擇日子。請以三十日爲之。從之。
정조 4년 · 강
遞繕工提調金華鎭。
정조 4년 · 목
敎曰。戶判方有擧行之事。兼帶繕工提調許遞。其代口傳差出。使之除朝辭進去。
정조 4년 · 강
王大妃殿進御人蔘二錢重粟米飮一貼。命依前煎入。榻敎也。
정조 4년 · 강
王大妃殿進御人蔘粟米飮二貼式。命煎入。榻敎也。
정조 4년 · 목
予曰。揀擇時 慈殿親臨。必當有勞動之節。自今日爲始。粟米飮二貼式進御。禮曹判書洪樂性曰。揀擇時大殿朝見禮時內習儀處所。及 王大妃殿朝見禮服色。何以爲之乎。予曰。當更爲下敎矣。
정조 4년 · 강
領議政金尙喆。以刑判具善復上疏覆啓。
정조 4년 · 목
尙喆啓言。刑曹判書具善復上疏批旨。有廟堂稟處之命矣。其一。名分大壞。競相凌躐。昔之軍兵。今爲校生將校。而執耒之民。納布之軍。皆是窮餓無賴之類。朝充暮散。族徵隣徵。以致戎政疏虞。民生困悴。宜令各道道帥臣。廣議守宰。講究其定名分實軍伍事也。額外校院生將校子枝之謀避軍役者。査括顚充之意。朝令申飭。前後何恨限。今此將臣疏論又如此。更加各別嚴飭。俾有擧行之實效。而若或如前玩愒。則非但該守令隨現抵罪。按察之道帥臣。亦難免不能檢飭之策責。以此請分付諸道道帥臣。從之。又啓言。其一。束伍牙兵竝充良賤矣。改以私奴團束。終年役使其主。而納來赴操。反有甚於良役。故朝籥簽暮散。當其操鍊。雇人借人。而馬兵尤甚疏虞。有馬者絕少。逢點習操。或借或貰。以此軍容。何以威敵。汰冗簡能。莫如減束伍之雜役。厚馬兵之資保。宜令各道道帥臣。各陳方略事也。各道束伍之疲殘。馬軍之疏虞。誠如將臣所論。分付諸道道帥臣。苟有變通之善策。使之出意見論理。諸狀聞後稟處。從之。敎以。所請甚好。各令道帥臣。從所見論理狀聞。又啓言。其一。戰船藏船處。浦港漸塞。脫有警急。何以浮船。出港應敵乎。宜令各道守令。董飭邑鎭。漸次掘浦。定制立限。則數年之間。船泊可以復舊事也。戰艦所泊之處。一任其堙塞。則雖當不虞之時。何以臨急浮動乎。其中不可不掘之浦。次第疏鑿。俾有成效之意。請嚴飭諸道舟師帥臣處。從之。又啓言。其中各軍門之節用蓄財。軍餉代錢防塞。已有批旨嚴飭。至於訓局陞戶之擇送壯實。武庫柴場之禁葬事。自備局請發關嚴飭。從之。
정조 4년 · 강
領議政金尙喆。以前平安監司李徽之狀請覆啓。
정조 4년 · 목
尙喆啓言。平安前監司李徽之狀啓以爲。江界府使柳戇牒呈。備陳蔘弊孔劇。江民難支之狀。仍以爲。稅蔘二十一斤零內。內局五斤外十六斤。皆是京上司監兵營所納也。限折半權減五年。戶曹納六斤。依京上司例。一半權減。本府所捧藥蔘四斤。亦當減給。捧蔘元戶七千六百餘戶之內。虛戶疊錄。不啻千數。一從實戶。釐正籍案。使之責役。內寺奴婢身貢。以銀上納。故當納二兩者。輒徵三兩。依道內各邑例。以錢代捧。捧蔘時官稱剩蔘爲二十二斤。而其中七斤十二兩。謂之本官自備。其餘十四斤。皆爲官府私用。以正稱改秤。十戶都稱事定式擧行。而改秤都稱之後。所謂剩蔘。自在革罷。自備七斤十二兩。一體權減於戶曹納例貿中事。竝請令廟堂稟處矣。本府蔘弊。前後朝家。或減捧之不少。或添價之亦多。其於軫恤江民。非不至矣。今者守臣。又有此論請。槪出於察隱省弊之一端。稅蔘上納中。如京上司監兵營所。納十餘斤。合而計之。數旣不多。今使之折半權減。若得江民之賴以蘇完此何足較計。而但以差倭禮單一年所用言之。則別貿外。例貿體尾蔘。殆近六十斤。此無他變通之道。而今忽以改秤之故。向後見縮。比前倍多。則更將責出於何處乎。交隣事重。勢不可廢。該府使所報。有此狀請。苟有弛張之善策。他日造朝。必有歸奏。而前頭新道臣廵到本府時。亦令詳察民情。參量事宜。新舊秤之行用得失。戶曹計士之存罷當否。寺奴婢之以錢代捧。請吏爲論理狀聞後稟處。敎曰。備堂中曾經道臣之人。陳意見可也。兵曹判書蔡濟恭曰。江民蔘弊之不可不蠲恤。聖上旣已洞悉。不必更有煩陳。而但念諸上司所納之一傡權減。亦涉重難。且以萬不獲己之意。使之永罷則已。五年之後。旣罷旋仍則惟彼愚民。不知五年蠲減之爲大惠。而反以稅納之依舊重出。致驚擾逃散之弊者。未必不反有甚於前日不罷之時。此亦不可不念處矣。雖然此則惟在於朝家變通之何如。而至於舊秤燒火之後。本府以新秤廉捧。諸上司與監兵營。則以舊秤所捧之分數。依前責出。則其弊有不勝言。如欲釐正。則京外之輕重錙銖。必先均一。無彼此差錯然後。方可以議之矣。吏判金鍾秀曰。江民蔘弊。殆無餘地。變通之道。固當靡不用極。而其中府秤一分。以倭分秤秤之。則爲四分之說。最可怪。江界之納蔘於戶曹。戶曹之送蔘於日本。若皆用倭分秤。而所謂府秤三分之利。只充貪吏私橐。則府秤釐正之請。誠是矣。此一款。宜較準覈實而處之。從之。
정조 4년 · 강
許施北關咸興定平烽臺北烟南火相準之請。
정조 4년 · 목
領議政金尙喆啓言。頃以咸興定平新設烽臺。存罷間狀聞之意。筵稟分付矣。卽伏見咸鏡監司李命植狀啓謄報。則以爲。咸興城串烽。定平鼻白烽。相距爲五十里。而以本道烽火之不接於木覓山烽。始有變通之擧。有此更設烟臺。以爲差近傳準之道。其間地勢。去海不遠。大野間野氣海霧。輒少晴朗之日。雲暗不相準。烟與火一也。若以民邑之弊言之。一百名烽軍之加出。已是咸民之大弊。且自八九年來。火災屢發。皆歸咎於烟臺之新設。殆無奠居之意。此雖不足論。以事勢便否言之。城串烽以北之擧烟相準。以南之擧火相準。恐合事宜。令廟堂稟處爲辭矣。以烟臺之加設。旣無傳烽之效。而徒有籥簽丁之弊。道臣所論。誠有意見矣。依狀請擧行後狀聞之意。請分付。從之。
정조 4년 · 강
命江界邸人公債未捧前後堂上。竝重推。
정조 4년 · 목
領議政金尙喆啓言。江界邸人。以其多負近數萬公債之故。當初囚禁。出於刻日督捧之意。而今己經年。尙未收殺云者。事極萬萬未安。前後當該堂上。一竝請重推。從之。
정조 4년 · 강
命譯學李渙。令帥臣決棍。
정조 4년 · 목
領議政金尙喆啓言。向以玉浦譯學李渙。漂海人問情時。不善擧行事。有令帥臣從重決棍之朝令。而因該水使之當初狀請。又有令有司科治之擧。罪不可疊蒙。依初稟定。請令該帥臣。決棍後狀聞。允之。
정조 4년 · 강
平安監司鄭尙淳上疏請往省先壠。賜批許之。
정조 4년 · 강
王大妃殿進御人蔘粟米飮一貼。命煎入。榻敎也。
정조 4년 · 목
予曰。禮曹參判吏曹參判入來乎。有防曰。姑不入來。予曰。使之入侍。吏參鄭民始。禮參李鎭衡偕入。予曰。揀擇幾許入來乎。有防曰。次次入來云矣。予謂鎭衡曰。自卿遞知申以後。久未見之矣。鎭衡曰。聖念至此。不知所達矣。予曰。今番嘉禮時。禮參亦爲多事乎。鎭衡曰。判堂皆主管。故臣則別無多事之端。而揀擇只隔。吉日亦不遠。誠不勝區區欣忭之忱矣。民始曰。嘉禮時所用白長衫。當自尙方造之。而姑不知其何樣衣矣。予曰。取考前例則可知矣。民始曰。銀器則依戶曹禮爲之。而遠遊冠絳紗袍。依例新造乎。予曰。前件如未渝色。置之。不然則新造好矣。鎭衡曰。俄聞判堂之言。則三揀擇後。詣闕門路。未及稟定。故敢達矣。予曰。 肅廟朝前例相考宜矣。鎭衡曰。無可考處云矣。予曰。取考政院日記則可知。而其時都廳爲二員矣。
정조 4년 · 강
吏曹判書金鍾秀上疏。請洪國榮施以放流之典。賜批
정조 4년 · 목
疏略曰。奉朝賀洪國榮。本以狠毒之性。粗挾狡點之才。貧天爲已。恃功自恣。而昨年五月以後。群下之顒望改卜名門者。時日爲急。而渠獨罔念 宗國之重。或慮權柄之失。其時對人輒曰。此事決不可再擧。噫嘻痛矣。此事不再。其於嗣續何。及上見過於君父。下獲罪於公議。乃敢生掉脫之計。忽於乞休之疏。盛論此事。至云以渠之在左右。聖意難於改卜。故不得已謝事。是誰欺乎。是謂我殿下爲四百年 宗社之重。欲爲廣儲嗣之道。而拘於渠之顏面而不爲耶。脅持君父。沮遏 宗社大計。是其意將欲何爲。此非特殿下之罪人。實 宗社之罪人也。且苟以功高而不罪其罪。則是雖自點器遠之作逆。亦將以其有功而不罪也。天下寧有是耶。亟命有司。施以放流之典。以洩輿人之憤焉。批以。噫嘻。致令予聞此言。俾卿發此言。又使奉朝賀獲是言。一則由不穀。二則由不穀。三則由不穀。予欲無言。予欲無言也。臨批第切慚歎。
정조 4년 · 강
玉堂聯箚。請亟允重臣箚請。賜批。副提學金夏材。校理姜忱。副校理徐鼎修李時秀。修撰金于鎭徐有成。副修撰尹行元沈樂洙。
정조 4년 · 목
聯箚略曰。再昨年揀擇之擧。亶出於爲 宗社廣儲嗣之意。則自昨年五月以後。爲今日臣子者。孰不憂國勢之孤危。咸願明命之遄下。況如國榮之地處。所當苦死力陳。以盡不容少緩之義。而不但不此之爲。隱然爲沮遏之計。乃於致仕之疏。至於拘顏面嫌勢力等語。脅持上下。誑惑一世。噫嘻。此何言也。當國家岌嶪之日。爲 宗國大計者。豈係於國榮之退不退。而乃敢肆然發此言乎。重臣一疏。出於公議。而兪音不下。罰止放鄕。輿情之憤鬱。當復如何。臣等謂亟允箚請。施以屛流之典焉。批以。今日之擧。一以全恩義。一以保終始。而今以後。更不煩說。以安予心可也。此箚又胡爲而發也。
정조 4년 · 강
命奉朝賀洪國榮歸還田里。
정조 4년 · 목
敎曰。斯人而有斯言也。斯人而有斯事乎。言非駕空驅虛。則事果信有眞然乎。事非信然眞有。則言果駕空驅虛乎。予豈忍多辯。而取寡恩之歎。獲惡聲之譏乎。二者之間。其是其非。吾誰欺乎。欺人。大槪是非姑捨。是予誠不穀。不穀之故。致有此言。致有此事。撫躬慚痛。寧欲無訛。豈曰自速。莫非予不穀之故。當誰咎哉。噫嘻。以雅昔之期待。有今日之國言。謂之何哉。顚沛至此。更無可言。而惟有一條塵刹之報。在於保終始三字。苟欲保之。使此人屛跡斂處。不失向來和氣可已。予豈假長語。奉朝賀洪國榮歸還田里。以保予君臣終始。
정조 4년 · 강
行召對于誠正閣。承旨金魯淳。玉堂李時秀沈樂洙。假注書趙興鎭。記注官李建。記事官徐龍輔。
정조 4년 · 목
講東國通鑑。○時秀等曰。洪國榮之罪。可勝誅哉。殿下依畀何如。寵遇何如。而不思報效之道。甘爲宗社之極逆。沮戲大計。敢懷不軌。究厥心術。雖食肉枕皮。無以泄其憤。而罰止放還。伏願殿下。快施當律。予曰。皆諭於箚子批旨。更勿煩陳。
정조 4년 · 강
命自政院。嚴飭金龍柱斯速承候。
정조 4년 · 목
敎曰。屢勤勅敎。則分義所在。焉敢一向稱病。況事係莫重承候。如是稽緩者。尤極駭然。在渠父道理。固當登時發送。而不此之爲。有若處義者然。然則渠輩猶不以龜賊。無若凂底意而然乎。否則渠之不卽上來。又將欲作一層節拍而然乎。自政院嚴飭金龍柱。使之斯速承候。
정조 4년 · 강
大報壇享命攝儀。
정조 4년 · 목
敎曰。 大報壇祭享。謹遣大臣攝儀。又敎曰。 大報壇祭享。雖命攝儀。享前一日。當行望壇禮。仍行省牲器而回。該房知悉。
정조 4년 · 강
大司憲鄭昌順上疏。請洪國榮竄配之典。賜批。
정조 4년 · 목
疏略曰。臣卽伏見吏判金鍾秀手箚。請罪洪國榮云。臣姑未見聞其箚本。雖未知遣辭聲罪之如何。國榮之口含天憲。平握王章。竊弄威福。厥罪多矣。其中沮戲廣儲嗣一節。卽 宗社之罪人。臣民之共憤。惟願廓揮乾斷。亟賜允從焉。批以。交口迭攻。聲言至此。予亦不知何以爲答也。
정조 4년 · 강
大司諫金文淳箚陳。請洪國榮竄配之典。賜批。
정조 4년 · 목
箚略曰。洪國榮負殿下之罪。可勝誅哉。當日之勳勞何如。殿下之依毗何如而苟有一分秉彝之心。固當終始一節。小心圖報。而其奈傾憸 之性。肆行濫猾之習。欺蔽聰明。擅弄威福者何限。而豈有如國榮之千罪萬惡。紙不勝書哉。伏願三思。施以竄配之典焉。批以。長憲箚批。略已及之。徒增慚歎也。
정조 4년 · 강
兩司合啓請洪國榮亟施遠竄。賜批。大司憲鄭昌順。大司諫金文淳。持平姜★(亻+寅)。獻納柳孟養。
정조 4년 · 목
合啓以爲。噫。彼洪國榮。敢以拘渠之顏面。嫌渠之勢力等語。肆然發口。至有此事不可再擧之說。對衆揚言。少無忌憚。今重臣之箚。三司之論。可見共公之議也。請洪國榮亟施遠竄之典。批以。予之閱歷艱險。抑云飫且熟矣。不料今日。又聞此啓也。此人登此啓。啓中所列之名。果是何許賊也。執此以究。無論本事之信否。人言之虛實。何爲而反與諸賊。聯登一啓乎。卽此一節。此人之負予。誠大且大矣。此亦予不穀之故。不能孚感於未然之前而然也。慚嘆慚嘆。無以爲諭。大抵討罪之擧。疏啓無異。而至若啓辭。則於予心。尤有所輪囷不自堪者存焉。寄語諸臺。藉有云云疏何間焉。胡不亟停此啓。以安予心乎。諒之諒之。
정조 4년 · 목
以金履禧爲副應敎。兪彥鎬爲同經筵。洪秉殷爲密陽府使。韓謇爲義城縣令。朴明淳爲和順縣監。
정조 4년 · 강
推江原道按覈使柳誼。
정조 4년 · 목
政院。以書啓中頭辭措語。有違格式。請推考也。
정조 4년 · 강
洪忠監司李秉鼎上疏辭職。仍論洪樂純國榮之罪狀。賜批。
정조 4년 · 목
疏略曰。臣於乞免之章。除非大義理大所關。係則何敢妄有論列。以犯出位之戒。而目見主勢日孤。世道日懼。義難泯默。敢此附陳。惟聖明垂察焉。削黜罪人洪樂純三司之啓。始發於公議積鬱之餘。則何殿下縱示嘉尙之意。而終靳允從之命。背公黨私之徒。只知有樂純。不知有國家。又曰。殿下之威令。反不如樂純之勢焰。此眞國家之安危。臣誠中夜繞壁。爲國家而流涕痛哭也。嗚呼。洪國榮樹立勳業。固偉大矣。殿下之眷毗。旣出賞功。廷臣之與同周旋。亦由向國。而惟其權位太盛。有識竊嘆。特許休致。孰不仰全保之聖意。而至於樂純。則各立藉賣。在家而爲無倫。在國而爲不敬。今殿下若以侄之樹立。而有所容貸。則其可曰有典章乎。諉以職是外藩。不一陳之於聖主之前。則是上而負吾君。下而負先臣也。憂憤所激。披瀝肝血。干冒妄言之罪焉。批以。曩時衝口之奏。不知何說。以是不能明。卿其勿辭。欽哉。
정조 4년 · 강
黃海監司金熤疏辭新資。賜例批。
정조 4년 · 강
重推吏曹參議朴祐源。
정조 4년 · 목
敎曰。近來乏人。予亦知之。寒食諸處獻官排塡之際。無以充數。事勢固然。觀此望單。武臣排擬。至於十八人之多。殊涉如何。當該吏曹堂上從重推考。自本曹參判參議竝與遺漏者。而使之通瀜改修正以入。原望單勿施。
정조 4년 · 강
王大妃殿進御人蔘二錢重粟米飮一貼。命煎入。榻敎也。
정조 4년 · 목
予曰。今日玉堂入直誰也。尙鎭曰。姜忱沈樂洙矣。予曰。揀擇追單子及畿湖單子入來乎。尙鎭曰。五部單子幾盡入來。而畿湖則日子甚急。似未及入來矣。予曰然矣。命右承旨右副承旨持嘉禮節目入侍。徐有防金尙集偕入。予曰。今日之雨。終朝不霽。或有害於農家耶。尙集曰。農作姑未始之。別無利害。而今番之雨後。兩麥善爲解甲茁長矣。予曰。雖在九重之中。四野如在目中。一雨一暘。無不關心矣。有防曰。在殿下誠心對越之道。至於斯。臣等不勝欽仰矣。予曰。同副先退。漢城府郞廳發牌。畿湖揀擇單子入來與否問之。予曰。再明日果再揀擇日子乎。有防曰然矣。
정조 4년 · 목
敎曰。令尹昌胤女子。進士尹美基女子。生員鄭攇女子。副直長鄭杆女子。奉事趙儀逵女子禁婚。餘皆許婚。
정조 4년 · 강
御誠正閣。行晝講。知事蔡濟恭。特進官李鎭衡。承旨趙尙鎭。玉堂姜忱沈樂洙。假注書趙興鎭。記注官李建。記事官徐龍輔。安川君烓[炷:I-PERSON]。副護軍柳春馪。
정조 4년 · 목
講論語。○予曰。生晝設場。在於何日乎。有防曰。再明設場云矣。予曰。會講設場。何其久也。有防曰。一日所應講者。不過十餘人。故自然遲滯云矣。敎曰。今番嘉禮時。自內應備果盤。一竝除之。況本宅乎。以此意分付。雖官宮人中官及都監官吏。切勿造果盤。至於禮縀。不特縀綾。雖紬綿。亦勿爲之事。預爲分付。濟恭曰。臣待罪經筵。何不以責難之言。仰奏明主之前乎。殿下自卽阼以來。于今四年之間。用一人。外論皆以爲。國榮之所爲。罪一人。朝廷亦以爲國榮之所爲。四年之內。殿下求言之端。非止一再。竟無一言者。非殿下不能容納其言而然也。至於尋常辭職疏箚。皆經眼於國榮然後。始爲上撤。在廷諸臣。寧得罪於殿下。毋得罪於國榮。爲謀身之道。甚至莫敢誰何之境。此殿下寵遇太過。假之以權柄之過乎。今則公議已發三司聲討之章。日積公事車。若使國榮如昨年。則其敢有一言來之者乎。今則便同死僧習杖矣。殿下一初之政。無迷不燭。明竝日月。向使國榮。威福不得自擅。寵遇不敢自恃。則豈有今日耶。從今以往。體洪範蕩蕩平平之道。毋使人臣作威作福。總攬權綱。以致建極之治。是臣區區血願矣。予曰。卿之今日之言。近來筵臣之所不言。予欲索言。不覺面騂。第當自勉而已。使國榮若從予言。豈至於今日之狼貝乎。尤可慚痛矣。大司憲鄭昌順曰。臣於洪國榮之啓。竊有所瞿然慚恧者。當國榮在朝之日。其專權驕恣竊弄威福之狀。今日大小諸臣。孰不目見而耳聞。竊憤而心駭者。惟其威勢所壓。人無敢言。至於如臣者。一味噤嘿。殿下朝廷。可謂無人矣。第伏見近日絲綸批旨之間。或有過中之敎。至曰撫躬慚痛。寧欲無訛。又曰徒增慚嘆。不知爲答。以殿下至仁好生之德。全保世臣之意。在凡臣僚。尙欲施恩全活。況國榮之曾被眷遇。嘗廁任用者乎。威福自擅。甚至於沮戲 宗社之大計。甘爲 宗社之罪人。則殿下流放之竄殛之。以其罪也。惟願聖明之留意焉。予曰。曰慚 嘆曰無訛云云。蓋予於近日事。一則有以啓之。一則有以致之。淸燕之中。每自循省。自不覺其面騿背汗。向所云云之句。非不參量之說也。
정조 4년 · 강
遞承旨金尙集。以朴祐源代之。
정조 4년 · 목
以尙集不爲仕進。敎以。許遞。前望單子入之。
정조 4년 · 강
皇壇祭傳 香。命攝儀。
정조 4년 · 강
正言尹得孚疏論洪國榮之罪。賜批。
정조 4년 · 목
疏略曰。洪國榮恃功驕橫。作福作威。一世之人。靡不趨附。知有國榮而不知有君父久矣。幸而天啓聖衷。有正月八日之處分。實 宗社之慶。臣民之幸也。今則重臣旣發國榮之罪矣。三司之長繼之矣。兩司之官。又發流竄之啓矣。噫。洪樂純之罪。卽洪國榮之罪也。三司之啓。臚列幾盡。而其中有樂純之負犯。或爲稱冤。殿下之傳敎。或謂抑勒云云之語。嗚呼人心不靖。世道淆亂。背公論而慢天威。至於此極。則實不勝駭惋而憤切也。論啓之際固宜拈出其名。正明其罪。而但引而不發。誠可謂糢糊之斷其甚矣。揆以臺體。決不可置而不問。臣謂亟令發啓之臣。擧其人之姓名。隨其罪而繩之。斯不可已也云云。批以。上款云云。但當受而爲過而已。下叚云云。爾何發此言。人必懷自危矣。先事之慮。誰曰不可。若其起疑於黯黮 之中。成說於黜昧之地者。誠有無限世道之憂。予則反恐史所稱酤榷之害。不在彼而在於此也。至於前都憲之啓。終事使予迫悶。諫官以意中人姓名。使之指擧者。此無異於覈言根也。爾其勿辭察職。
정조 4년 · 강
敦寧都正鄭彥暹陳疏。無敦寧乞遞。批下該曹稟處。
정조 4년 · 강
召見承旨李鎭衡徐有防朴祐源于誠正閣。
정조 4년 · 목
予曰。左右史當上 陵上。翰林金載瓚申前使之入來。齋宿事申飭。鎭衡曰。動駕隔日。而春寒尙峭。下情不勝悶迫矣。予曰。昨今則所愼決減。似無慮矣。予曰。金載瓚入來乎。有防曰。姑未入來矣。予曰。今日則似可入來。而尙不入來可怪。鎭衡曰。伏聞臨津江流澌盛流。似難通涉云。伏未知阻津。似不得趙程矣。
정조 4년 · 강
命前武監李成輝決棍。待習陣日擧行。
정조 4년 · 목
訓局。以李成輝譏詗捉得啓。敎以。卿營之紀律。何其駭然。第嚴査以聞。又啓言。前武監李成輝。嚴棍二十度。箇箇究問。則所供內。矣身各樣房禮。特蒙天恩。不無房中致責。蹤跡齟齬。忽生狂心。必欲圖免。果爲隱避矣。更思之。則家有父與祖。今曉還來。路逢矣父執捉來現。此外雖死棍下。更無所達云。究其所爲。萬萬絕痛。依律處置次。仍爲拘留北營。敎曰。卿之率下軍伍。無論曰校曰卒。陣上則不參。招致則逃躱。猶有當勘之律。況莫重親兵乎。又況宿屬乎。此已歇治。則無以懲勵。第考律。參以卿意。更爲出意見論理。草記稟處可也。又啓言。逃軍之治律。初次決棍百度。再次梟示。古有其例。取考續大典。則初次五十度。再次八十度。三次梟示。而至於武監。則莫重侍衛親兵。非他軍之比。謀避逃亡。死有餘罪。毋論初次。沙場用律。以嚴軍法。事理當然。而平時遽用一律。恐違欽恤之聖意。臣意則沙場回示後。依續典再犯例。決棍八十度。絕島充軍。以警衆人。則似無更犯之弊。敎曰。論啓的確。所謂廷尉當者是也。依議施行。而充軍旣付與他軍兵自別之意。決棍則從初次度數可也。不必勞軍。待習陣日擧行。數杖竝與已受杖計之。
정조 4년 · 강
命北關道帥臣勘處。廟堂稟處。
정조 4년 · 목
咸鏡監司李命植。北兵使李明運。以犯越漢罪狀馳啓。敎以。近日國綱。無一可恃。而至於邊禁。尤係莫重莫愼。則有此犯越之擧。不但事極驚駭。況朝家此等事。前後以傳敎以筵敎。申諭於藩閫之臣者何限。則若能惕念戢束。安有是弊乎。至若昨冬道帥臣狀聞之擧。只憑一時厥漢輩發明之言。以無他疑端樣登聞者。節節駭然。事屬邊情。大關後弊。不可無別樣勘處之道。卽令廟堂。竝爲區別論理稟處。
정조 4년 · 강
王大妃殿進御人蔘二錢重粟米飮一貼。命煎入。搨 敎也。
정조 4년 · 강
遣承旨。詣 宗廟元陵局內 諸陵 永祐園永禧殿景慕宮。奉審摘奸。
정조 4년 · 강
命丙寅年淑儀入闕時。朝見禮。問于大臣。
정조 4년 · 목
嘉禮都監啓言。今此嬪入闕時。當有朝見中宮殿之禮。而該曹無可考文書。故詳考政院日記。則 肅廟朝丙寅年淑儀入闕時。朝見中宮殿之禮。有問于大臣擧行之例矣。請今亦依此磨鍊。允之。
정조 4년 · 목
敎曰。令尹昌胤女子。副直長鄭杆女子。奉事趙儀逵女子禁婚。餘皆許婚。
정조 4년 · 목
禮曹啓言。今此嬪揀擇時。京畿湖西。守令及士夫處女有無單子。再揀擇及期上送之意。累次關飭矣。畿甸則皆以無乎事。湖西則五六邑。皆以無乎事報來。而其餘各邑。尙無聲息。事體極爲未安。當該道臣推考。如有年限內處女。再揀擇日雖未及上來。趁三揀擇上送。請另加申飭。允之。
정조 4년 · 강
命大臣戶禮判尙方公事提調。明日來待。
정조 4년 · 강
命別宮處所。明日稟定。
정조 4년 · 목
禮曹啓言。今此三揀擇後。別宮處所。預爲稟定然後。可以及期修理。以何官擧行乎。敎以。入侍時當下敎。明日卿與戶判入侍稟定。又啓言。嘉禮翌日。嬪朝見 王大妃殿時。儀仗排立之節。請何以爲之。敎以。 慈殿旣不臨殿。繖扇外儀仗。置之。
정조 4년 · 강
召見玉堂徐鼎修金宇鎭于誠正閣。
정조 4년 · 목
敎曰。入直玉堂。持東國通鑑四五卷入侍。
정조 4년 · 강
都承旨徐有慶疏論洪樂純。仍辭職。賜批。
정조 4년 · 목
疏略曰。卽伏見正言尹得孚疏本。論臣向來所發洪樂純啓辭中。抑勤勒稱冤之句。而以臣之不爲拈出其人名字。侵責備至。至有糢糊之斥。繼又有令臣擧其人姓名之請。臣於是不勝瞿然慚悚之至。噫。臣雖無似。職是風憲。除凶祛黨之義。豈或小少忽。而鎭囂安反之道。尤宜深念。而當其處分之初下。樂純之氣焰尙熾。人心之去就靡定。擧一世簪紳之流。太半爲此輩所誑惑。其所云云。旣非一二人所說去。而有口則皆言。有耳者皆聽。則其何可的指拈出。枚擧歷論。反傷淸朝忠厚之風。又乖古人罔治之義乎。人言旣發。私義難冒。俯垂鑑諒。亟削臣職焉。批以。卿之向日啓語。嚴討安反之意。兩不失當。卿其勿辭行公。
정조 4년 · 강
詣 明陵。行酌獻禮。
정조 4년 · 목
具戎服乘輿。由仁和門。出仁政門降輿。乘駕轎出崇禮門。到追慕峴降轎。乘馬到磚石峴。敎曰。還宮時。晝停所入侍之意。遣承旨傳諭于奉朝賀洪國榮處。予至晝停所。降馬入幕次。敎曰。禁喧郞廳拿入。又敎曰。今姑參酌。此後如有不善擧行之事。則當重勘矣。又敎曰。京畿監司率各務差使員入侍。監司李衍祥進伏。予曰。新到之初。能無弊乎。衍祥曰。弊則無矣。予曰。擧動節目。以昨年 寧陵陵幸例爲之乎。衍祥曰。依昨年例擧行矣。○予出幕次。乘馬至 陵洞口。○予曰。有馬繫樹。是誰馬也。知入。承旨復奏曰。此是醫官方泰逵之馬也。○下馬乘輿入齋室。承旨朴祐源曰。朝官所騎之馬。不得入作門內。而醫官方泰逵之馬欄入。至繫齋室之前。駭然莫甚。本院請推外。無他罰。何以爲之。敎以。事過後拿處。○改具翼善冠淺淡服。乘輿詣紅箭門外。降輿就版位。行四拜禮。仍詣 陵上 及碑閣奉審。詣丁字閣。仍行酌獻禮亞獻官金尙喆。終獻官徐命善。訖。行辭陵禮。出紅箭門外。乘輿還入齋室。○敎曰。右副承旨詣 弘陵。左承旨詣 敬陵翼陵奉審以來。又敎曰。 陵寢及局內 諸陵守僕及陵軍。考例施賞。又敎曰。自本 陵洞口。至崇禮門捧上言。○改具戎服。乘馬詣晝停所幕次。召見奉朝賀洪國榮。出次乘馬。至追慕峴下馬。乘轎入崇禮門。至仁政門外降轎。乘輿還內。
정조 4년 · 강
命咸鏡前監司徐浩修。北兵使李明運。鍾城府使任觀周等。竝罷職。
정조 4년 · 목
備邊司啓言。以咸鏡監司北兵使狀啓。有令廟堂竝爲論理稟處之命矣。取考道帥臣啓本。則今此犯越罪人成川金命完。洪原金萬才金萬奉韓太友徐命龍金信民等六名。旣已取服。毋論首從。一竝依律處斷。會寧內奴貴太。以罪人等接主人。難免知情之律。會寧前府使李應爀。鍾城府使任觀周。罪人去來時。以其地方官。不能摘發。其罪狀令廟堂稟處。西水羅權管洪禹大。慶興府使李匡運。以主鎭官。常時不能嚴加隄防。致此奸民輩犯越之境。洪原縣監崔致侃。罪人乘船入北之時。無行狀成給。致此犯越之境。慶源前府使崔雲羽。信聽通事之言。率爾馳報。邊禁關係。何等至重。而北民之恣意犯越。萬萬驚駭。竝罷職拿問。會寧內奴貴太。慶源通事崔泰成。分付帥臣。使之考律勘處。前監司徐浩修當初狀聞謂之。似無奸僞之可疑。而不能及時嚴覈。則到今摘發之後。不可以已遞不論。施以罷職之典。北兵使今此犯越之變。旣出於本營鎭管之內。不能嚴束。而今於諸罪人取服之後。情節若是狼藉。請一體罷職。允之。敎曰。其在鎭肅邊閫。振勵邊政情之道。不容玩愒。北兵使罷職之代。待明朝卽爲薦望。從速辭朝。使之催促赴任。罷拿諸守令之代。政官牌招開政。其中邊地守令。此等之時。尤宜另擇。勿拘交差之常格。文武間有聲望者。各別擇差。
정조 4년 · 목
以柳孟養爲獻納。柳焵爲鍾城府使。鄭順采爲洪原縣監。金相台爲黃海水使。
정조 4년 · 강
以具明謙爲北兵使。備薦也。
정조 4년 · 강
命隨駕人觀光人。今夜弛禁。
정조 4년 · 강
召見承旨南柱老于誠正閣。
정조 4년 · 목
予曰。徐龍輔入來乎。金載瓚曰。未及入來矣。載瓚曰。入來矣。予曰。所下上言。各房抄啓以入。仍令各司。限內回啓。
정조 4년 · 강
副司直金孝大陳疏請東泉廟立石。賜批。